მუჰამედ ენ-ნასერი

მუჰამედ ენ-ნასერი (დ. 21 მარტი, 1934) — ტუნისელი პოლიტიკოსი, რომელიც ტუნისის პრეზიდენტის მოვალეობას ასრულებდა 91 დღის განმავლობაში — 2019 წლის 25 ივლისს პრეზიდენტ ბეჟი კაიდ ესებსის გარდაცვალებიდან, 2019 წლის 23 ოქტომბრამდე, სანამ პრეზიდენტის თანამდებობას კაის საიდს, 2019 წლის ტუნისის საპრეზიდენტო არჩევნებში გამარჯვებულს, გადააბარებდა. 2014 წლიდან იგი ასევე იყო ხალხის წარმომადგენელთა ასამბლეის თავმჯდომარე და მმართველი პარტიის, „ნიდა ტუნესის“ ლიდერი. მანამდე, 1970-იან და 1980-იან წლებში, პრეზიდენტ ჰაბიბ ბურგიბას მმართველობისას, მას სოციალურ საქმეთა მინისტრის თანამდებობა ეკავა, რაც მოგვიანებით, 2011 წელს, ღანუშისა და ესებსის გარდამავალ მთავრობებშიც გაიმეორა.

ენ-ნასერი იყო ტუნისის სოციალური სამართლის ასოციაციის და ელ-ჯემის საერთაშორისო სიმფონიური მუსიკის ფესტივალის დამფუძნებელი დირექტორი.

2014 წლის 4 დეკემბერს იგი ხალხის წარმომადგენელთა ასამბლეის თავმჯდომარედ აირჩიეს; მან დამსწრე 214 დეპუტატიდან 176-ის მხარდაჭერა მოიპოვა. პრეზიდენტ ბეჟი კაიდ ესებსის გარდაცვალების შემდეგ, ენასერმა პრეზიდენტის თანამდებობა ტუნისის კონსტიტუციით გათვალისწინებული მემკვიდრეობითობის წესის შესაბამისად დაიკავა.

კარიერა
მუჰამედ ენ-ნასერმა დიპლომი ტუნისის უმაღლეს კვლევათა ინსტიტუტში აიღო, ხოლო სოციალური სამართლის დოქტორის ხარისხი პარიზის პანთეონ-სორბონის ( 1 -) უნივერსიტეტში მიენიჭა. მისი სადოქტორო ნაშრომი ეხებოდა შრომის საერთაშორისო ორგანიზაციასა და სოციალური სამართლის განვითარებას ტუნისსა და ლიბიაში.

საერთაშორისო კარიერის პარალელურად, მუჰამედ ენ-ნასერს ტუნისში არაერთი პოლიტიკური თანამდებობა ეკავა. 1972–73 წლებში იგი იყო სუსის გუბერნატორი, ხოლო ორჯერ — 1974-დან 1977-მდე და 1979-დან 1985 წლამდე — სოციალურ საქმეთა მინისტრი. 2014 წლის 4 დეკემბერს იგი ხალხის წარმომადგენელთა ასამბლეის თავმჯდომარედ (სპიკერად) აირჩიეს; მან შესაძლო 217 ხმიდან 176 მოიპოვა და გახდა პალატის პირველი პრეზიდენტი 2014 წლის ტუნისის კონსტიტუციის მიღების შემდეგ. 31 დეკემბერს, მას შემდეგ, რაც ბეჟი კაიდ ეს-სებსი რესპუბლიკის პრეზიდენტი გახდა, ენ-ნასერმა იგი „ნიდა ტუნესის“ პარტიის დროებითი ხელმძღვანელის თანამდებობაზე შეცვალა.

25 ივლისს, ესებსის გარდაცვალებიდან მალევე, ენ-ნასერმა საყოველთაო მიმართვაში განაცხადა, რომ კონსტიტუციის შესაბამისად, იგი პრეზიდენტის მოვალეობის შემსრულებელი ხდებოდა. მიუხედავად იმისა, რომ საპრეზიდენტო არჩევნები ისედაც დაგეგმილი იყო 17 ნოემბრისთვის, არჩევნების დამოუკიდებელმა უმაღლესმა ორგანომ თარიღი 15 სექტემბრამდე გადმოწია, რათა მუდმივი მემკვიდრე თანამდებობაზე 23 ოქტომბრისთვის უკვე ყოფილიყო.

პირადი ცხოვრება
მუჰამედ ენ-ნასერი დაქორწინებულია სირენ მონსტრეზე , რომელიც წარმოშობით ნორვეგიელია (ქალაქ ბერგენიდან). მათ ერთმანეთი პარიზში სტუდენტობისას გაიცნეს და უკვე 60 წელზე მეტია, რაც ქორწინებაში იმყოფებიან. მათ ხუთი შვილი ჰყავთ.

ჯანმრთელობა
2019 წლის ივლისის ბოლოს, მისი წინამორბედის, ბეჟი კაიდ ესებსის გარდაცვალებიდან მალევე, გავრცელდა ინფორმაცია, რომ ენასერის ჯანმრთელობის მდგომარეობა გაუარესდა.

საპატიო წოდებები
ტუნისის ეროვნული ჯილდოები

დამოუკიდებლობის ორდენის დიდი კორდონი.
რესპუბლიკის ორდენის დიდი კორდონი.
ოქროს შრომის მედალი.

უცხოური ჯილდოები
ლეოპოლდის ორდენის დიდი კორდონი.
დამსახურების ეროვნული ორდენის დიდი ოფიცერი.
გერმანიის ფედერაციული რესპუბლიკის დამსახურების ორდენის მეთაური.
კოტ-დ'ივუარის ეროვნული ორდენის დიდი ოფიცერი.
ლუქსემბურგის დიდი საჰერცოგოს დამსახურების ორდენის დიდი ჯვარი.
ორანჟ-ნასაუს ორდენის დიდი ჯვრის რაინდი.
ბრიტანეთის იმპერიის ორდენის საპატიო რაინდ-კომანდორი.